Azt gondolom eső esik (2)
Azt gondolom eső esik,
Pedig a szemem könyezik;
Mert galambom halva fekszik,
Ki tudja, majd hova teszik?

Bárcsak addig ne temetnék,
Mig innen haza mehetnék,
Olly szép temetést tétetnék,
Hegedüst, dudást vitetnék.

Élek, halok én érette,
Hogy meghaljon, mint tehette?
Szivem illy búba ejthette,
Ki máskor örvendeztette.

Fán érik a piros alma,
Magból nő a puha szalma,
Talán majd még a sírhalma,
Lesz bús szivem nyugodalma.
Népköltészet